
Tamási városában megvalósuló Ability projekt elemzése

Az akadálymentes turizmus fejlesztési lehetőségének bemutatása a Tamásiban megvalósuló Ability projekt példáján
Az ENSZ felmérése szerint 650 millió fogyatékkal élő ember él világszerte, ebből Európában 50 millió. Magyarország tekintetében a fogyatékosok száma 2001-ben 577 ezer fő volt, ami a lakosság 5,77%-át teszi ki (a fogyatékosok számának alakulására sajnos igen kevés adat áll rendelkezésünkre, mivel létszámunk felmérésére csak az 1990-es és a 2001-es népszámlálás alkalmával került csak sor). Ezen számok az akadálymenetes turizmus kínálati szektorra történő vetítésével igen kedvezőtlen eredményeket mutatnak. Európában összesen 4 db teljesen akadálymentesített szálloda, míg Magyarországon jelen pillanatban egyetlen egy sem üzemel, a jelenlegi szolgáltatások nagy része pedig nem felel meg a fogyatékkal élők állapotából fakadó igényeiknek. Ebből kifolyólag témaválasztásomat indokolja, hogy hazánkban is meg kellene teremteni minden ember számára a turizmus minden szegmenséhez, szolgáltatásához történő egyenlő esélyű hozzáférést. A fogyatékkal élőknek – legyenek mozgáskorlátozottak, halláskárosultak, látáskárosultak – sajnos csekély lehetőségei vannak hazánkban az utazásra, pihenésre, „nyaralásra”, rehabilitációra.
Az OEP, rajta keresztül az állam ezen személyeket még ma is betegként kezeli, ellátásuk tünetenyhítésében vagy alapfelszerelésekkel való ellátásban merül ki. A fogyatékkal élők olyan hétköznapi emberek, akiknek bárki máshoz hasonlóan igényük van az utazásra, pihenésre, kényeztetésre, azonban a megfelelő infrastrukturális feltételek meglétének hiányában erre kevés lehetőségük van. A dolgozatomban a Tamásiban megvalósuló Ability Park mintaprojekt példáján keresztül szeretnék rávilágítani ezen turisztikai szektor fontosságára (mind gazdasági, mind a fogyatékkal élők, mind Magyarországon létrejövő eddig egyedülálló turisztikai termék szempontjából), egyfajta szemléletformálódást szeretnék kiváltani, mivel a fogyatékkal élőknek is ugyanolyan joguk van a teljes életet élni, mint bárki másnak. A komplexum egyedülálló, magas színvonalú szolgáltatást fog nyújtani a hazai és külföldi fogyatékkal élők részére, ahol szeretteikkel, családjukkal, barátaikkal együtt kikapcsolódva részesülhetnek teljes ellátásban, valamint sportolási lehetőséghez juthatnak. A projekt teljes megvalósulása komoly keresletet támaszt nem csak Magyarországon, hanem Európa többi országában is.



